બે-ત્રણ વર્ષ પહેલાંની આ વાત છે. એક રવિવારની સાંજ હતી. હું મારા ઘરના હિંચકે બેઠી બેઠી બાકી રહી ગયેલા કામોની યાદી તૈયાર કરતી હતી. સપ્તાહના છ દિવસ નોકરીની વ્યસ્તતાને કારણે બીજા કોઈ ઈતર કામો થઈ શકતાં નહીં તેથી મને એ બધા કામોની તૈયારી કરવા માટે રવિવારની સાંજ વધારે અનુકૂળ પડતી. મિત્રો માટે જન્મદિવસની ભેટ લેવાની હોય, પપ્પાનો કોઈ પત્ર પોસ્ટ કરવાનો હોય કે પછી શાકભાજીથી લઈને પ્રોવિઝનની વસ્તુઓ લાવવાની હોય – આ બધા કાર્યો ને વારાફરતી ન્યાય આપવો પડતો.